ಮೈಸೂರಿಗೆ ಹೋಗ್ತಿರಾ ಹುಷಾರ್... ದಸರಾ ಬೆನ್ನಲ್ಲೇ ಸಾಂಸ್ಕೃತಿಕ ನಗರಿಯಲ್ಲಿ ಕೊರೋನಾ ಸ್ಫೋಟ..? ಮೈಸೂರು : ರಾಜ್ಯದಲ್ಲಿ ಕೊರೋನಾ ಸೋಂಕಿತರ ಸಂಖ್ಯೆ ಇಳಿಮುಖವಾಗುತ್ತಿದೆ, ಮಹಾಮಾರಿ ತೊಲಗುವ ಕಾಲ ಹತ್ತಿರ ಬರುತ್ತಿದೆ ಎಂದು ಆಶಾ ಭಾವನೆ ಇಟ್ಟುಕೊಂಡ ಬೆನ್ನಲ್ಲೇ ಇದೀಗ ಶಾಕಿಂಗ್ ಸುದ್ದಿ ಬಂದಿದೆ. ತಜ್ಞರ ಎಚ್ಚರಿಕೆಯಂತೆ ಮೈಸೂರು ದಸರಾ ಬಳಿಕ ಇದೀಗ ಕೊರೋನಾ ಸೋಂಕಿತರ ಸಂಖ್ಯೆ ಹೆಚ್ಚಾಗುವ ಲಕ್ಷಣ ಗೋಚರಿಸುತ್ತಿದೆ. ಅದರಲ್ಲೂ ನಾಡಹಬ್ಬ ನಡೆದ ಮೈಸೂರಿನಲ್ಲಿ ಕೊರೋನಾ ಸೋಂಕಿತರ ಸಂಖ್ಯೆ ತೀವ್ರವಾಗಿ ಏರುವ ಮುನ್ಸೂಚನೆ ಸಿಕ್ಕಿದೆ. ಹೀಗಾಗಿಯೇ ಇದೀಗ ಕೊರೋನಾ ಸೋಂಕು ಎದುರಿಸುವ ಸಲುವಾಗಿ ಮೈಸೂರು ಜಿಲ್ಲಾಡಳಿತ ಸಿದ್ದವಾಗುತ್ತಿದ್ದು, ಹೆಚ್ಚುವರಿ ಬೆಡ್, ಆಕ್ಸಿಜನ್ ವ್ಯವಸ್ಥೆಗಳನ್ನು ಮಾಡಿಕೊಳ್ಳುವಂತೆ ಜಿಲ್ಲಾಧಿಕಾರಿ ರೋಹಿಣಿ ಸಿಂಧೂರಿ ಅಧಿಕಾರಿಗಳಿಗೆ ಸೂಚಿಸಿದ್ದಾರೆ. ಅಲ್ಲಿಗೆ ಓಣಂ ಇಲ್ಲಿಗೆ ದಸರಾ... ನಿರ್ಲಕ್ಷ್ಯಕ್ಕೆ ತೆರಳಲೇಬೇಕು ಬಾರಿ ಬೆಲೆ ಈ ಹಿಂದೆ ಕೊರೋನಾವನ್ನು ಕಟ್ಟಿ ಹಾಕುವಲ್ಲಿ ಯಶಸ್ವಿಯಾಗಿದ್ದ ಕೇರಳ ರಾಜ್ಯ, ಓಣಂ ಸಂದರ್ಭದಲ್ಲಿ ಎಡವಟ್ಟು ಮಾಡಿಕೊಂಡಿತ್ತು. ಕೇರಳಿಗರು ಕೊರೋನಾ ಭಯ ಬಿಟ್ಟು ಓಣಂ ಸಂಭ್ರಮದಲ್ಲಿ ಮುಳುಗಿ ಹೋಗಿದ್ದರು. ಓಣಂ ಮುಗಿದ 15 ದಿನ ಕಳೆಯುವಷ್ಟರಲ್ಲಿ ಕೇರಳದಲ್ಲಿ ಕೊರೋನಾ ಸೋಂಕಿತರ ಸಂಖ್ಯೆ ರಾಕೆಟ್ ವೇಗದಲ್ಲಿ ಏರ ತೊಡಗಿತ್ತು. ಆ ವೇಗ ಇನ್ನೂ ನಿಂತಿಲ್ಲ. ಕೇರಳದ ಓಣಂ ದುರಂತ ನಮ್ಮ ಕಣ್ಣ ಮುಂದಿದ್ದರೂ ಸರಳ ದಸರಾ ಅನ್ನುವ ಹೆಸರಿನಲ್ಲಿ ನಡೆದಿದ್ದು ಅದ್ದೂರಿ ದಸರಾ. ಇದೀಗ ದಸರಾದಲ್ಲಿ ಮಾಡಿಕೊಂಡ ಯಡವಟ್ಟಿಗೆ ಕೇವಲ ಮೈಸೂರು ಮಾತ್ರವಲ್ಲ ಇಡೀ ರಾಜ್ಯ ದೊಡ್ಡ ಬೆಲೆ ತೆರಬೇಕಾಗಿ ಬಂದಿದೆ. ಮೈಸೂರಿಗೆ ಅತೀ ಹೆಚ್ಚಿನ ಸಂಖ್ಯೆಯಲ್ಲಿ ಪ್ರವಾಸಿಗರು ಭೇಟಿ ನೀಡಿದ್ದರು. ಅವರೆಲ್ಲರೂ ರಾಜ್ಯದ ಮೂಲೆ ಮೂಲೆಗಳಿಗೆ ಕೊರೋನಾ ಸೋಂಕನ್ನು ಮತ್ತೊಂದು ಸುತ್ತು ಹರಡಿರುವುದರಲ್ಲಿ ಸಂಶಯವಿಲ್ಲ. ಜೊತೆಗೆ ದಸರಾ ನಂತರ ವಾರಾಂತ್ಯದಲ್ಲೂ ಸಾಕಷ್ಟು ಮಂದಿ ಮೈಸೂರಿಗೆ ಹೋಗಿ ಬಂದಿದ್ದಾರೆ. ಹೀಗಾಗಿ ಮತ್ತೊಮ್ಮೆ ರಾಜ್ಯದಲ್ಲಿ ಕೊರೋನಾ ಸೋಂಕು ಏರುವ ಲಕ್ಷಣಗಳು ಕಾಣಿಸುತ್ತಿದೆ. ಇನ್ನು ದೀಪಾವಳಿ ಹಬ್ಬ ಬರುತ್ತಿದೆ, ಅಲ್ಲೂ ಹೀಗೆ ನಿರ್ಲಕ್ಷ್ಯ ವಹಿಸಿದ್ರೆ ಕೊರೋನಾ ಕಂಡು ಕೇಳರಿಯದ ರೀತಿಯಲ್ಲಿ ಅಬ್ಬರಿಸುವುದರಲ್ಲಿ ಸಂಶಯವಿಲ್ಲ.